A4-0298/97

Ψήφισμα σχετικά με κοινή αλιευτική πολιτική μετά το έτος 2002

Το Ευρωπαϊκό Κοινοβούλιο,

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Αλιείας (A4-0298/97),

Α. λαμβάνοντας υπόψη ότι η ισχύουσα Κοινή Αλιευτική Πολιτική λήγει στις 31 Δεκεμβρίου 2002,

Β. λαμβάνοντας υπόψη τον κανονισμό αριθ. 3760/92 του Συμβουλίου της 20ής Δεκεμβρίου 1992, που καθιερώνει ένα κοινοτικό καθεστώς αλιείας και υδατοκαλλιέργειας, και ιδίως το άρθρο 14, παράγραφος 2 ((«Στις 31 Δεκεμβρίου του 2002, το αργότερο, η Επιτροπή υποβάλει στο Ευρωπαϊκό Κοινοβούλιο και το Συμβούλιο έκθεση σχετικά με την κατάσταση της αλιείας στην Κοινότητα και, συγκεκριμένα, σχετικά με την οικονομική και κοινωνική κατάσταση των παράκτιων περιοχών, την κατάσταση των πόρων και της προβλέψιμης εξέλιξής τους, καθώς και την εφαρμογή του παρόντος κανονισμού. Επί τη βάση της έκθεσης αυτής, το Συμβούλιο, βάσει της προβλεπόμενης από το άρθρο 43 της Συνθήκης διαδικασίας, αποφασίζει, προ της 31ης Δεκεμβρίου 2002 σχετικά με κάθε απαραίτητη προσαρμογή, ιδίως όσον αφορά το άρθρο 7, και καθορίζει τις διατάξεις που θα μπορούσαν να εφαρμοστούν βάσει των προβλέψεων του άρθρου 6" (ΕΕ L 389 της 31.12.1992, σελ. 1) )),

Γ. λαμβάνοντας υπόψη ότι η σημερινή Κοινή Αλιευτική Πολιτική συνιστά παρέκκλιση από την αρχή της ελεύθερης πρόσβασης στους κοινοτικούς ιχθυοτόπους, όπως προκύπτει από τα άρθρα 6 και 7 του προαναφερθέντος κανονισμού (ΕΟΚ) 3760/92, και ότι η παρέκκλιση αυτή αίρεται την 1η Ιανουαρίου του έτους 2003, εν απουσία σχετικής απόφασης του Συμβουλίου,

Δ. λαμβάνοντας υπόψη ότι η εν λόγω παρέκκλιση εισήχθη στην Κοινή Αλιευτική Πολιτική αρχικώς το 1973 με σκοπό την προστασία της προσαρμογής της αλιευτικής βιομηχανίας των κρατών μελών,

Ε. λαμβάνοντας υπόψη ότι η Κοινή Αλιευτική Πολιτική πρέπει να εφαρμοσθεί με γνώμονα τις Διεθνείς Συμβάσεις,

ΣΤ. λαμβάνοντας υπόψη την οικονομική και κοινωνική σημασία του αλιευτικού τομέα στην ΕΕ, λόγω του υψηλού αριθμού θέσεων απασχόλησης που συνδέονται άμεσα ή έμμεσα με αυτόν, καθώς και την μεγάλη εξάρτηση που πολλές περιοχές έχουν από αυτόν τον τομέα, όχι μόνο σε επίπεδο αλιείας, αλλά επίσης λόγω των πολλών άλλων δραστηριοτήτων που προηγούνται ή έπονται αυτής,

Ζ. λαμβάνοντας υπόψη ότι μεγίστη σημασία έχει η συμμετοχή των αλιέων και των ενώσεών τους στην λήψη αποφάσεων σχετικά με την Κοινή Αλιευτική Πολιτική,

Η. λαμβάνοντας υπόψη ότι η παρούσα Κοινή Αλιευτική Πολιτική έχει σε γενικές γραμμές, και κατά κοινή ομολογία, αποτύχει να υλοποίηση της πλειοψηφίας των στόχων της,

Θ. λαμβάνοντας εντούτοις υπόψη ότι η εγκαθιδρυθείσα το 1983 κοινή αλιευτική πολιτική, παρά τις ελλείψεις της, είχε ως κύριο επίτευγμά της την προσπάθεια υιοθέτησης σφαιρικής προσέγγισης του τομέα,

Ι. επισημαίνοντας ότι η Κοινή Αλιευτική Πολιτική αποτελεί ένα σύνολο τα διάφορα τμήματα του οποίου (αλιευτικοί πόροι, έλεγχος, αγορές, διαρθρωτικές πολιτικές, κοινωνική πολιτική, εξωτερική πολιτική) είναι συμπληρωματικά μεταξύ τους και, κατά συνέπεια, για την κάθε μεταρρύθμιση πρέπει να λαμβάνεται πρόνοια ώστε να διατηρείται η συνοχή μεταξύ των διαφόρων αυτών θεμάτων,

ΙΑ. επισημαίνοντας ότι η πλήρης έλλειψη εναρμόνισης των προϋποθέσεων απασχόλησης και κοινωνικής προστασίας έχει ως αποτέλεσμα τη στρέβλωση του κόστους εργασίας, και, κατά συνέπεια, προκαλεί σε ένα βαθμό μεταφορά του στόλου και των επιχειρήσεων μεταποίησης στα πλαίσια της ίδιας της Ευρωπαϊκής Ένωσης,

ΙΒ. λαμβάνοντας υπόψη ότι η πολιτική διατήρησης και διαχείρισης των πόρων δεν μπόρεσε να εξασφαλίσει με τα μέσα που διέθετε, τη βιωσιμότητα των πόρων, σε ένα επίπεδο πάνω από το ελάχιστα ασφαλές από βιολογική άποψη, ενός από τους βασικούς στόχους της Κοινής Αλιευτικής Πολιτικής,

ΙΓ. λαμβάνοντας υπόψη ότι η ανάπτυξη του πλήρους δυναμικού των κοινοτικών αλιευτικών πόρων, η διατήρησή τους και η ισχυροποίησή τους πρέπει να ενθαρρύνεται και ότι η Κοινότητα οφείλει να υποστηρίζει αποτελεσματικότερα την έρευνα και την ανάπτυξη πόρων για τη διευκόλυνση αυτών των στόχων,

ΙΔ. λαμβάνοντας υπόψη ότι οι βάσεις της πολιτικής για τη διατήρηση των πόρων είναι το σύστημα των ΣΕΑ και οι ποσοστώσεις καθώς και η αρχή της σχετικής σταθερότητας,

ΙΕ. λαμβάνοντας υπόψη ότι η αρχή της σχετικής σταθερότητας είχε ως στόχο την εξασφάλιση της σταθερότητας του αλιευτικού τομέα των κρατών μελών και των περιφερειών με τρόπο που να καθίσταται δυνατή η προσαρμογή του στη νέα κατάσταση της ενιαίας αγοράς,

ΙΣΤ. λαμβάνοντας υπόψη ότι το σύστημα των ΣΕΑ και των ποσοστώσεων καθιερώθηκε με σκοπό την εξασφάλιση μιας ορθολογικής εκμετάλλευσης των πόρων, και με σκοπό τον έλεγχο της αλιευτικής δραστηριότητας,

ΙΖ. λαμβάνοντας υπόψη ότι ο αλιευτικός τομέας βρίσκεται σε κρίση,

ΙΗ. λαμβάνοντας υπόψη ότι η διαρθρωτική πολιτική υιοθετήθηκε για την αντιμετώπιση των διαρθρωτικών προβλημάτων του κοινοτικού αλιευτικού στόλου και ιδίως των προβλημάτων των σχετιζομένων με την υπερβολική αλιευτική ικανότητα του στόλου, μέσω, μεταξύ άλλων, των πολυετών προγραμμάτων προσανατολισμού (MAGP),

ΙΘ. λαμβάνοντας υπόψη ότι η διαρθρωτική πολιτική έχει συμβάλει στο σύνολο, κατά βάση, των κρατών μελών, στον εκσυγχρονισμό του παραγωγικού μηχανισμού της αλιείας αλλά απέτυχε να προσαρμόσει το μέγεθος των αλιευτικών στόλων στους διαθέσιμους πόρους,

Κ. εκτιμώντας ότι η διαδικασία προσαρμογής του μεγέθους του αλιευτικού στόλου είχε τεράστια κοινωνική επίπτωση, έχοντας συντελέσει σε πολλές περιοχές στην αύξηση της ανεργίας και στην όξυνση των περιφερειακών ανισοτήτων, χωρίς να δημιουργήσει νέα μέσα και εναλλακτικές λύσεις για την απάμβλυνση αυτών των επιπτώσεων,

ΚΑ. λαμβάνοντας υπόψη ότι οι αλιευτικοί στόλοι της Ευρωπαϊκής Κοινότητας πρέπει να αποδεχθούν την υποχρέωσή τους να αλιεύουν με κάθε υπευθυνότητα σε οποιοδήποτε ωκεανό ασκούν τις δραστηριότητές τους,

ΚΒ. εκτιμώντας ότι η πολιτική για τους εξωτερικούς πόρους είναι στοιχείο σημαντικό για την Κοινή Αλιευτική Πολιτική, προκειμένου να αντιμετωπισθούν οι πολλαπλές διεθνείς υποχρεώσεις της Ένωσης σε θέματα αλιευτικού ενδιαφέροντος,

ΚΓ. λαμβάνοντας υπόψη ότι οι σχέσεις με τις τρίτες χώρες στον τομέα της αλιείας απέκτησαν, με την πάροδο του χρόνου, μία όλο και μεγαλύτερη σημασία, οι σχέσεις αυτές πρέπει να εξακολουθήσουν να αποτελούν αντικείμενο διαπραγμάτευσης από την Επιτροπή προκειμένου να εξασφαλισθεί διαφάνεια, τήρηση των διεθνών συνθηκών εκ μέρους της ΕΕ και ίσα δικαιώματα όσον αφορά τη συμμετοχή όλων των κρατών μελών της ΕΕ,

ΚΔ. λαμβάνοντας υπόψη τη σπουδαιότητα που πρέπει να προσδώσει η αναθεωρημένη Κοινή Αλιευτική Πολιτική στον τομέα της υδατοκαλλιέργειας, δεδομένης της δυνητικής συμβολής του στον εφοδιασμό των κοινοτικών αγορών και της μεταποιητικής βιομηχανίας, τον περιορισμό της εξάρτησης από τις εισαγωγές, τη δημιουργία εναλλακτικών δυνατοτήτων απασχόλησης και την ίδρυση νέων βιομηχανικών μονάδων,

ΚΕ. λαμβάνοντας υπόψη το υψηλό επίπεδο ανάπτυξης της μεταποιητικής βιομηχανίας αλιευτικών προϊόντων στην Ευρωπαϊκή Ένωση, και της εξάρτησής της από τις άλλες πολιτικές που εφαρμόζονται όχι μόνο στον τομέα της αλιείας, αλλά και στους ανταγωνιστικούς τομείς ειδών διατροφής,

ΚΣΤ. λαμβάνοντας ιδιαιτέρως υπόψη ότι η προμήθεια της κοινοτικής μεταποιητικής βιομηχανίας αλιευτικών προϊόντων με αλιευτικές πρώτες ύλες από τον ίδιο της τον στόλο μειώνεται συνεχώς και εν τω μεταξύ έχει φθάσει κάτω από το 50%, με αποτέλεσμα να αυξηθεί η εξάρτησή της από εισαγωγές από τρίτες χώρες,

ΚΖ. λαμβάνοντας υπόψη την κοινή οργάνωση της αγοράς αλιευτικών προϊόντων, που επέτρεψε την ελευθέρωση της εμπορίας τους χωρίς κανενός είδους περιορισμούς σε ολόκληρη την Κοινότητα εκτιμώντας επιπλέον ότι ο έλεγχος και η επιβολή των κανόνων που διέπουν τις εμπορικές συναλλαγές με τρίτες χώρες σε αλιευτικά προϊόντα είναι αναποτελεσματικός και στερείται διαφάνειας,

ΚΗ. λαμβάνοντας υπόψη την ελευθέρωση των εμπορικών σχέσεων της Ένωσης στη διεθνή αγορά αλιευτικών προϊόντων, μέσω της καθιέρωσης στο πλαίσιο της ΓΣΔΕ ενός κοινού δασμού για τα εν λόγω προϊόντα, καθώς και τις εξαιρέσεις και αποκλίσεις που προβλέπονται, μεταξύ άλλων, από τα συστήματα γενικευμένων προτιμήσεων και τις συμφωνίες συνεργασίας ή συνδέσεως,

ΚΘ. λαμβάνοντας υπόψη ότι η κατάσταση που επικρατεί στην αγορά αλιευτικών προϊόντων τείνει κατά κανόνα να αποτελεί τελική αντανάκλαση της πολιτικής για τους άλλους τομείς,

Λ. λαμβάνοντας υπόψη ότι η γενικευμένη αναποτελεσματικότητα των μέτρων κοινοτικού ελέγχου, οφειλόμενες κυρίως στην κατάτμηση και έλλειψη ομοιογένειας σε ό,τι αφορά την τυποποίηση των παραβάσεων κατά την εφαρμογή του ελέγχου εκ μέρους των κρατών μελών, και λόγω ελλείψεως εναρμόνισης των κυρώσεων σε περίπτωση παραβάσεων,

ΛΑ. εκτιμώντας ότι ο έλεγχος και η παρακολούθηση δεν πρέπει να νοούνται μόνο σε σχέση με την εκμετάλλευση των πόρων αλλά να περιλαμβάνει την μεταφορά και την εμπορία τους και να επεκτείνεται και σε άλλους τομείς της Κοινής Αλιευτικής Πολιτικής, όπως η τήρηση των ΠΠΠ και η εφαρμογή στα εισαγόμενα προϊόντα των ίδιων κανόνων που ισχύουν για την κοινοτική παραγωγή,

ΛΒ. λαμβάνοντας υπόψη ότι η λήψη αποφάσεων, όσον αφορά την παρούσα Κοινή Αλιευτική πολιτική, εκπορεύεται σε πολύ μεγάλο βαθμό από την κεντρική εξουσία,

ΛΓ. λαμβάνοντας υπόψη την αρχή της επικουρικότητας, το γεγονός ότι πολλές αρμοδιότητες της Κοινής Αλιευτικής Πολιτικής εφαρμόζονται πιο αποτελεσματικά από τα κράτη μέλη και τις περιφερειακές αρχές και το ότι είναι αναγκαία η αύξηση της συμμετοχής όλων των κοινωνικών παραγόντων του τομέα της αλιείας στην εφαρμογή της Κοινής Αλιευτικής Πολιτικής,

1. τονίζει ότι η Κοινή Αλιευτική Πολιτική πρέπει να συνεχίσει να αποτελεί το νόμιμο πλαίσιο για τη διαχείριση της αλιείας μετά το 2002, με σαφή διάκριση μεταξύ τοπικών αλιευτικών δραστηριοτήτων μικρής κλίμακας και εμπορικών αλιευτικών δραστηριοτήτων μεγάλης κλίμακας[semigr ] ομοίως υπογραμμίζει ότι μετά το έτος 2002 πρέπει να εξακολουθήσει να υφίσταται η δυνατότητα εξαιρέσεων από την αρχή της ελεύθερης και ίσης πρόσβασης στα κοινοτικά ύδατα για κοινωνικοοικονομικούς και βιολογικοοικολογικούς λόγους και ότι τα χωρικά ύδατα των 12 ναυτικών μιλίων πρέπει να παραμείνουν στην αποκλειστική επικαρπία και διαχείριση του κράτους μέλους στο οποίο ανήκουν[semigr ]

2. τονίζει τη σπουδαιότητα που έχει η μεταχείριση της αλιείας ως ενός ακόμη τομέα οικονομικής δραστηριότητας, τομέα που περιλαμβάνει ένα εις βάθος ολοκληρωμένο σύνολο στοιχείων περιβαλλοντικών, ανθρώπινων και προστασίας των ειδών, ενισχύοντας τις δυνατότητες των ιδιωτικών επιχειρήσεων για τον εξορθολογισμό των δραστηριοτήτων τους[semigr ]

3. επισημαίνει ότι η αναθεώρηση των βασικών αρχών της κοινής αλιευτικής πολιτικής, καθώς και κάθε τροποποιητική παρέμβαση στους διαφόρους τομείς που την απαρτίζουν, εμπεριέχει απαραιτήτως κοινωνικοοικονομικές επιπτώσεις που πρέπει να αξιολογηθούν προσεκτικά και για τις οποίες είναι απαραίτητο να προβλεφθούν άμεσα τα κατάλληλα μέτρα υποστήριξης των ενδιαφερόμενων κατηγοριών εργαζομένων, ήδη από της προγραμματικής φάσεως[semigr ]

4. τάσσεται υπέρ ενός μεγαλύτερου βαθμού εναρμόνισης των εργασιακών συνθηκών, των κανόνων που διέπουν την κοινωνική ασφάλιση και της προοδευτικής μείωσης του χρόνου απασχόλησης στη θάλασσα[semigr ] τάσσεται επίσης υπέρ της εναρμόνισης των τοπικών συμβάσεων, για να επικρατήσουν συνθήκες κοινωνικής και μισθολογικής δικαιοσύνης για όλους τους απασχολούμενους στον τομέα αυτό[semigr ]

5. ζητεί οι απασχολούμενοι κοινωνικοί εταίροι και ιδίως οι αλιείς και οι ενώσεις τους των οποίων η ενίσχυση είναι απαραίτητη για την εξασφάλιση του σεβασμού και της ορθής εφαρμογής οποιουδήποτε διαχειριστικού μέτρου, να συμμετέχουν στη λήψη οιασδήποτε αποφάσεως που άπτεται της αναθεώρησης της Κοινής Αλιευτικής Πολιτικής καθώς και στην εφαρμογή και τη διαχείρισή της[semigr ]

6. θεωρεί ότι πρέπει να ακουσθεί η άποψη των αλιέων και των ενώσεών τους για τον καθορισμό των ΣΕΑ και των ποσοστώσεων σε ό,τι έχει σχέση με την εφαρμογή των ευρωπαϊκών μέσων αναπροσανατολισμού και τα διαρθρωτικά ταμεία[semigr ]

Περιβαλλοντικές πτυχές της μελλοντικής Κοινής Αλιευτικής Πολιτικής:

7. υπογραμμίζει ότι η ιδέα της βιωσιμότητας είναι εγγενής στην εκμετάλλευση των αλιευτικών πόρων, αλλά ζητεί να αναγνωρισθεί ότι η έννοια της βιώσιμης ανάπτυξης απαιτεί να λαμβάνεται υπόψη η ανάγκη ότι οι στόχοι της διατήρησης πρέπει να εστιάζονται στα οικοσυστήματα, στο σύνολό τους, πράγμα που σημαίνει ότι η αλιευτική δραστηριότητα πρέπει να είναι συμβατή με την επαρκή διατήρηση των βιοτόπων και των άλλων, μη αλιευτικών ειδών που τους απαρτίζουν. Επιπλέον, θα πρέπει να καταβληθεί η δέουσα προσοχή για την αρνητική επίπτωση των ανεξέλεγκτων αρπακτικών πληθυσμών στα αλιευτικά αποθέματα και, ως εκ τούτου, να αναπτυχθούν οι δέουσες στρατηγικές[semigr ]

8. θεωρεί ότι η μελλοντική κοινή αλιευτική πολιτική θα πρέπει να δώσει ιδιαίτερη έμφαση στο να διασφαλιστούν τα εξής:

- οι στόχοι της διατήρησης θα λαμβάνουν υπόψη τις πτυχές ολοκληρωμένης διατήρησης[semigr ]

- η προληπτική προσέγγιση θα αποτελεί τη βάση της διαχείρισης ζώντων θαλάσσιων πόρων[semigr ]

- ο επιλεκτικός χαρακτήρας των τεχνικών και μεθόδων αλιείας με παράλληλη βέλτιστη αλιευτική ικανότητα επί των ειδών-στόχων καθώς και η προώθηση της έρευνας στον εν λόγω τομέα[semigr ]

- ο καθορισμός θαλάσσιων ζωνών και ακτών που θα τυγχάνουν πλήρους ή μερικής προστασίας από την αλιευτική δραστηριότητα, εκεί όπου η επιστημονική μαρτυρία αποδεικνύει ότι είναι αναγκαίο[semigr ]

- η εκμετάλλευση των πόρων θα είναι αποτελεσματική, υπό την έννοια ότι η αλιευτική ικανότητα θα είναι ικανή να παράγει αποτελεσματικά μεγαλύτερες ποσότητες πρωτεΐνών από ένα συγκεκριμένο αλίευμα[semigr ]

- αύξηση σε σημαντικό βαθμό των επιστημονικών μελετών στην ΕΕ σχετικά με τα θαλάσσια οικοσυστήματα, παράλληλα με άλλους διεθνείς οργανισμούς, ως τμήμα των υφιστάμενων προϋπολογισμών της στον τομέα της έρευνας[semigr ]

9. θεωρεί αναγκαία την καθιέρωση ενός πιο εύκαμπτου συστήματος για τον περιορισμό στο ελάχιστο της πρακτικής που ακολουθείται ως προς τα παρεμπίπτοντα αλιεύματα, με την παροχή μιας ευελιξίας σε ό,τι αφορά τα είδη κατά τη διαχείριση των πόρων, με την οποία θα διασφαλίζεται ότι κανένα αλιευομενο είδος θα θεωρείται παρεμπίπτον αλίευμα από έλλειψη ποσόστωσης, με την προώθηση της έρευνας για την αξιολόγηση των ειδών χαμηλής εμπορικής αξίας, τα οποία απορρίπτονται στη θάλασσα[semigr ]

10. σημειώνει την ιδέα προώθησης ετικεττών με βιώσιμο τρόπο διαχειριζόμενα αλιευτικά προϊόντα τα οποία αλιεύονται με κανόνες που διασφαλίζουν την προστασία του περιβάλλοντος και των ίδιων των αλιευτικών αποθεμάτων αλλά απαιτεί περισσότερο επιστημονική γνώμη όσον αφορά την εμπορία τέτοιων προϊόντων και την αντίδραση των καταναλωτών ως προς την πρακτική εφαρμογή της έννοιας[semigr ]

Ανάγκη ισορροπίας μεταξύ της ικανότητας του αλιευτικού στόχου και των πόρων

11. επιμένει επί της ανάγκης προωθήσεως της προσαρμογής του στόλου προς τα υπάρχοντα αποθέματα και θεωρεί ότι πρέπει να προωθηθεί η αυστηρή τήρηση των μελλοντικών πολυετών προγραμμάτων προσανατολισμού εκ μέρους των κρατών μελών με κατάλληλα οικονομικά κίνητρα τα οποία θα διευκολύνουν την οριστική αποχώρηση των αλιέων από τις αλιευτικές δραστηριότητες[semigr ]

12. υπογραμμίζει ότι η μείωση της αλιευτικής ικανότητας του στόλου πρέπει να γίνει με κριτήρια ορθολογισμού και δικαιοσύνης και ότι η μείωση αυτή θα πρέπει να είναι μεγαλύτερη στην κατηγορία των σκαφών που αλιεύουν πόρους των οποίων η κατάσταση είναι περισσότερο δυσμενής[semigr ]

13. υπογραμμίζει ότι οι κοινωνικές πτυχές πρέπει να αποτελέσουν αντικείμενο μεγάλης μέριμνας και, συνεπώς, η αναπροσαρμογή του μεγέθους του αλιευτικού στόλου πρέπει να λαμβάνει υπόψη τις κοινωνικοοικονομικές επιπτώσεις σε ορισμένες περιοχές με μεγάλο βαθμό εξάρτησης από την αλιεία, όπου είναι αδύνατη η εξεύρεση εναλλακτικών λύσεων βραχυπρόθεσμα[semigr ] προτείνει στις περιπτώσεις αυτές, να εξετασθούν νέες λύσεις που δεν θα συνεπάγονται γενικευμένη μείωση αλιευτικών σκαφών[semigr ]

14. επισημαίνει ότι η αποκατάσταση της ισορροπίας μεταξύ της αλιευτικής ικανότητας του στόλου και των αλιευτικών πόρων μπορεί να έχει μια αρκετά υψηλή δημοσιονομική επίπτωση στον κοινοτικό προϋπολογισμό τα προσεχή έτη, σε μια περίοδο που χαρακτηρίζεται από αυστηρή δημοσιονομική λιτότητα[semigr ]

Καθεστώς διατήρησης των πόρων:

15. θεωρεί ότι το μελλοντικό σύστημα διατήρησης και διαχείρισης των πόρων θα πρέπει να είναι απλό και αποτελεσματικό και να συμπληρώνεται από μια πολιτική τεχνικών μέτρων με κανόνες σαφείς που θα έχει την υποστήριξη και αποδοχή όλων των αλιέων και θα καταρτίζεται με την ενεργό συμμετοχή τους[semigr ]

16. τονίζει ότι θα πρέπει να προωθηθεί η σύναψη περιφερειακών ή τοπικών συμφωνιών που θα στηρίζονται στην αρχή της επικουρικότητας και θα είναι προσαρμοσμένες στις ιδιαίτερες συνθήκες που επικρατούν στις αλιευτικές ζώνες, ρυθμίζοντας την πρόσβαση, τα βιολογικά αποθέματα και τους λοιπούς χρησιμοποιούμενους τρόπους αλιείας με στόχο να επιτευχθεί η ορθολογιστική εκμετάλλευση των πόρων[semigr ]

17. διατυπώνει τις ακόλουθες προτάσεις:

- ο καθορισμός των ΣΕΑ πρέπει να γίνεται συναρτήσει παραγόντων βιολογικών και κοινωνικοοικονομικών [semigr ]

- βασικός στόχος της πολιτικής για τη διατήρηση των πόρων πρέπει να είναι η προστασία ενός συγκεκριμένου κρισίμου όγκου βιομάζας του αποθέματος των αναπαραγωγών, που να εξασφαλίζει τη δυνατότητα ανανέωσης των αλιευτικών πόρων[semigr ]

- η κατανομή των ΣΕΑ πρέπει να εξορθολογιστεί με την κατανομή δικαιωμάτων αλιείας μεταξύ των αλιέων, κατανομή η οποία θα έχει ως σημείο αναφοράς την αρχή της σχετικής σταθερότητας[semigr ]

- να μελετηθεί το ενδεχόμενο μεταφοράς των αλιευτικών δικαιωμάτων[semigr ]

- κάθε νέο μέτρο διατήρησης πρέπει να εφαρμόζεται εντός χρονοδιαγράμματος το οποίο θα επιτρέπει ομαλή προσαρμογή στα μέτρα αυτά εκ μέρους του αλιευτικού τομέα[semigr ]

- θα πρέπει να ληφθεί μέριμνα για μεγαλύτερη συμμετοχή των τοπικών αλιέων στην διαδικασία λήψης αποφάσεων σε θέματα που τους αφορούν[semigr ]

- ειδικά μέτρα θα πρέπει να ληφθούν για την προστασία των παραδοσιακών παράκτιων μικρών αλιευτικών στόλων, λαμβάνοντας υπόψη τη σημασία τους για τις περιφερειακές αλιευτικές κοινότητες[semigr ]

- τα όρια των 6/12 ναυτικών μιλίων θα πρέπει να εξακολουθήσουν να ισχύουν ούτως ώστε να προστατεύονται τα συμφέροντα των τοπικών κοινοτήτων[semigr ]

- θα πρέπει να καταβληθούν περισσότερες προσπάθειες για έρευνα και ανάπτυξη τεχνικών διατήρησης των πόρων, προκειμένου να βελτιωθεί η κατανόηση και να αυξηθεί η υποστήριξη για τις εν λόγω τεχνικές[semigr ]

Πολιτική εξωτερικών αλιευτικών πόρων

18. ζητεί να υπαχθεί η κοινοτική αλιευτική βιομηχανία στο ίδιο καθεστώς υποχρεώσεων και αντισταθμίσεων που ισχύει για τους άλλους ανταγωνιστικούς τομείς ειδών διατροφής στο πλαίσιο των σχέσεων με τρίτες χώρες[semigr ]

19. είναι της άποψης ότι οι συμφωνίες αλιείας, η διαπραγμάτευση των οποίων γίνεται από την Επιτροπή, θα πρέπει να τηρούν τις αρχές που έχει καθορίσει το Ευρωπαϊκό Κοινοβούλιο και να προσαρμοστούν στις ιδιαίτερες περιστάσεις που χαρακτηρίζουν κάθε μία από τις αντίστοιχες τρίτες χώρες και για το λόγο αυτό η τυπολογία των εν λόγω συμφωνιών πρέπει να είναι ευρύτατη, σύμφωνα με τα χαρακτηριστικά γνωρίσματα των χωρών αυτών[semigr ]

20. υπογραμμίζει ότι οι συμφωνίες τρίτης γενιάς, η διαπραγμάτευση των οποίων γίνεται από την Επιτροπή, δηλαδή εκείνες που προσπασθούν να συνδιάσουν τα κοινοτικά αλιευτικά συμφέροντα με τον βαθμό ανάπτυξης της συγκεκριμένης χώρας με την οποία συνάπτεται η συμφωνία, πρέπει να χρησιμοποιούνται με τρόπο επιλεκτικό και να συνάπτονται μόνο στις περιπτώσεις όπου οι αντισυμβαλλόμενες χώρες έχουν βαθμό ανάπτυξης επαρκή για να απορροφήσει την κοινοτική χρηματοδότηση και ενίσχυση, κατά τρόπο που να αποβαίνει υπέρ όλων των ενδιαφερομένων μερών[semigr ]

21. τάσσεται υπέρ της εφαρμογής της αρχής της επικουρικότητας στις αλιευτικές εμπορικές συμφωνίες, του ιδιωτικού τομέα, οι οποίες δεν αποτελούν αντικείμενο διαπραγμάτευσης εκ μέρους της Επιτροπής, πράγμα που θα επέτρεπε, υπό ορισμένες προϋποθέσεις, τη διαπραγμάτευση της απόκτησης αλιευτικών ευκαιριών εκ μέρους ενός ή περισσοτέρων κρατών μελών, τα οποία και θα αναλάμβαναν αποκλειστικά την καταβολή της οικονομικής αντιστάθμισης, σύμφωνα με τις διατάξεις των διεθνών αλιευτικών συμφωνιών και του δικαίου της θάλασσας[semigr ]

22. προτείνει την προάσπιση των κοινοτικών αλιευτικών συμφερόντων στα διεθνή ύδατα στο πλαίσιο της πλέον αυστηρής τήρησης του διεθνούς δικαίου, σε αμοιβαία βάση με τα λοιπά εμπλεκόμενα μέρη, καθώς και τη διατήρηση των αλιευτικών πόρων που βρίσκονται στα διεθνή ύδατα με βάση τους ίδιους κανόνες που ισχύουν και για τα κοινοτικά ύδατα[semigr ]

23. θεωρεί ότι η Σύμβαση των Ηνωμένων Εθνών για το δίκαιο της θαλάσσης θα πρέπει να αποτελεί μία μόνιμη και σταθερή βάση που θα ρυθμίζει διεθνώς την αλιεία στο ανοικτό πέλαγος, με σκοπό να διατηρηθεί η υφιστάμενη ισορροπία μεταξύ των συμφερόντων των παρακτίων χωρών και των κρατών που αλιεύουν στο ανοικτό πέλαγος[semigr ]

Πολιτική διαρθρώσεων

24. υπογραμμίζει ότι ο αλιευτικός τομέας βρίσκεται σε κρίση και ότι πρωταρχικός σκοπός της νέας διαρθρωτικής πολιτικής είναι να παρασχεθεί βοήθεια στους κατόχους δικαιωμάτων αλίευσης για την αναδιάρθρωση του στόλου τους με στόχο μία ορθολογικότερη εκμετάλλευση των αποθεμάτων και να χορηγηθούν κίνητρα στους ιδιοκτήτες εκείνους που επιθυμούν να αποσυρθούν από την αλιευτική δραστηριότητα[semigr ]

25. τονίζει ότι η διαρθρωτική πολιτική θα πρέπει να έχει τους εξής στόχους:

- την ανάπτυξη των μεταποιητικών βιομηχανιών αλιευτικών προϊόντων, κλάδου που θα συνεχίζει να αποτελεί μια οικονομική και εργασιακή εναλλακτική λύση σε ενδεχόμενη μείωση της απασχόλησης στις παράκτιες περιοχές[semigr ]

- τη διατήρηση μιας ειδικής πολιτικής για τους αλιευτικούς στόλους, πράγμα που θα απαιτήσει συμπληρωματικές δράσεις στήριξης υπέρ των παράκτιων πληθυσμών που εξαρτώνται από τον τρόπο αυτό αλιείας[semigr ]

- μέτρα στήριξης για την προσαρμογή των στόλων στις διαθέσιμες ποσοστώσεις, βάσει εθελουσίων επιχειρησιακών σχεδίων που θα έχουν ως στόχο τη βελτίωση της βιωσιμότητας της εκμετάλλευσης[semigr ]

- δράσεις που άπτονται μιας ολοκληρωμένης προσέγγισης για την ανάπτυξη των παρακτίων ζωνών, και οι οποίες θα αποσκοπούν στην εξασφάλιση της συνέχισης των οικονομικών τους δραστηριοτήτων και στην προώθηση της κατάλληλης εκμετάλλευσης των πόρων που διαθέτουν[semigr ]

Δράσεις για την υδατοκαλλιέργεια

26. απαιτεί το νέο πλαίσιο της αναθεωρημένης Κοινής Αλιευτικής Πολιτικήςνα περιλάβει μεταξύ των προτεραιοτήτων του την ορθολογική ανάπτυξη μεθόδων υδατοκαλλιέργειας, λαμβάνοντας υπόψη τη σπουδαιότητά της ως πηγής εφοδιασμού της κοινοτικής αγοράς με πρωτεΐνες υψηλής ποιότητας και τις δυνατότητές της για τη δημιουργία απασχόλησης εναλλακτικής της αλιείας[semigr ]

27. εφιστά, όμως, την προσοχή στις σοβαρές συνέπειες που έχει για τα οικοσυστήματα η ανεξέλεγκτη και χωρίς προοπτική ανάπτυξη αυτών των μεθόδων και οι δυνητικές παρεμβολές τους σε άλλες εκμεταλλεύσεις των θαλάσσιων ζωνών, ήδη εν χρήσει ή προβλεπόμενες, και συνεπώς θεωρεί απολύτως αναγκαία την άμεση κατάρτιση ενός χάρτη με τις επί μέρους χρήσεις των υδάτων, λαμβάνοντας υπόψη τη βιωσιμότητα των ενδεχομένων καλλιεργειών, την κατηγορία των υδάτων, τις ανάγκες της αγοράς και τις ενδεχόμενες παρεμβολές σε σχέση με άλλες χρήσεις[semigr ] υπογραμμίζει ότι η γνώση σε ότι αφορά τους κτηνιατρικούς ελέγχους και ο κίνδυνος σε ότι αφορά τη χορήγηση μέσων για την καταπολέμηση ασθενειών προς όφελος της υδατοκαλλιέργειας πρέπει να αναπτυχθεί περαιτέρω[semigr ]

28. φρονεί ότι για τούτο πρέπει να χρησιμοποιηθεί στο έπακρον η αρχή της επικουρικότητας, τόσο γιατί πρόκειται για τη διαχείριση ζωνών αποκλειστικα παράκτιων, αλλά και εσωτερικών, όσο και για τη σπουδαιότητα που έχει για τη μελλοντική κοινοτική πολιτική στον τομέα της υδατοκαλλιέργειας η ανταλλαγή πληροφοριών σχετικά με τις ήδη υφιστάμενες εμπειρίες, τα επισημαινόμενα προβλήματα και την κατάσταση στον τομέα της έρευνας[semigr ]

Μεταποιητική βιομηχανία

29. εφιστά την προσοχή στην υφιστάμενη αλληλεξάρτηση μεταξύ του κλάδου αυτού και των υπολοίπων πτυχών της αλιευτικής πολιτικής, ιδίως σε συνάρτηση με τις διαρθρώσεις, δοθέντος ότι ο κλάδος εξαρτάται σε μεγάλο βαθμό από τις δυνατότητες εφοδιασμού με βάση τις αλιευόμενες από τον κοινοτικό στόλο ποσότητες και την παραγωγή της υδατοκαλλιέργειας, καθώς και σε συνάρτηση με την ΚΟΑ[semigr ] συνεπώς, κατά την εκπόνηση της πολιτικής για τις εν λόγω πτυχές, η Κοινή Αλιευτική Πολιτική μετά το 2002 θα έπρεπε να λάβει υπόψη μεταξύ των στόχων της τις ανάγκες της μεταποίησης[semigr ]

30. ζητεί επιμόνως να προωθηθεί η έρευνα, η ανάπτυξη νέων μεθόδων και η παρουσίαση στην αγορά νέων προϊόντων, και ιδίως, να αναληφθούν ενημερωτικές εκστρατείες για την εκμετάλλευση αλιευομένων ή καλλιεργουμένων ειδών τα οποία έως τώρα είχαν λίγη αξία για τους τομείς αλιείας και μεταποίησης του κλάδου λόγω έλλειψης γνώσεων από την πλευρά του καταναλωτή[semigr ]

31. συνιστά να μελετηθεί η καθιέρωση μιας «κοινοτικής ετικέττας» με αντικείμενο την ποιότητα για τα μεταποιημένα κοινοτικά αλιευτικά προϊόντα ή/και τα προερχόμενα από τα κοινοτικά ύδατα[semigr ]

Η κοινή οργάνωση της αγοράς στον τομέα της αλιείας

32. προειδοποιεί, αφού έλαβε γνώση της λειτουργίας της σημερινής ΚΟΑ, ότι καμμιά μελλοντική οργάνωση των αγορών δεν θα είναι βιώσιμη στην εφαρμογή της και δεν θα εκπληρώνει την αποστολή της για την ισορροπία της κοινοτικής αγοράς, εάν δεν είναι πλήρως συμβατή με τις υπόλοιπες κοινοτικές πολιτικές[semigr ] συνεπώς, και παρά τις ιδιαιτερότητες που χαρακτηρίζουν μια τόσο ανοιχτή αγορά, οιαδήποτε απόφαση σε άλλους τομείς πρέπει, πριν τεθεί σε εφαρμογή, να λαμβάνει υπόψη τις επιπτώσεις που θα έχει στην ΚΟΑ της αλιείας[semigr ]

33. επιμένει ότι είναι ανάγκη η προσφορά της παραγωγής να παρουσιάζεται συγκεντρωμένη, μέσω της δημιουργίας και της ανάπτυξης, που θα επωφεληθεί επαρκούς χρηματοδότησης από την Κοινότητα, συνεταιρισμών ή οργανώσεων παραγωγών που θα αποσκοπούν στην διατήρηση της τιμής της παραγωγής και θα ενισχύσουν τη διαπραγματευτική δύναμη των παραγωγών έναντι των παραγόντων του κλάδου εμπορίας και μεταποίησης,

34. προτείνει ορισμένους βασικούς κανόνες οι οποίοι πρέπει να ληφθούν υπόψη στη νέα ΚΟΑ:

- παροχή πλήρους ενημέρωσης, ει δυνατόν σε καθημερινή βάση, για το πώς λειτουργούν οι διάφορες αγορές, με την κατάρτιση, ενδεχομένως, ενός πίνακα με τα προϊόντα που είναι περισσότερο ευαίσθητα στις μεγάλες διακυμάνσεις των τιμών, και ο οποίος θα επιτρέπει τη δημιουργία ενός αποτελεσματικού μηχανισμού παρέμβασης[semigr ]

- επαρκής διαφανής τεχνικός και υγειονομικός έλεγχος που θα διασφαλίζει ομοιογένεια στην ποιότητα σε ολόκληρη την κοινοτική επικράτεια, καθώς και μια αυστηρή και περιοδική επιτήρηση των προϊόντων που προέρχονται από τρίτες χώρες,

- δημιουργία των κατάλληλων μηχανισμών για την πρόβλεψη των κρίσεων, ώστε οι επιχειρήσεις να δύνανται να ενεργούν a priori χωρίς την χαλάρωση της δραστηριότητας που συνεπάγεται η αναμονή της δημοσίευσης του αντίστοιχου κοινοτικού κανονισμού[semigr ]

- ενίσχυση του ρόλου των οργανώσεων των παραγωγών και ενθάρρυνση της σύναψης εκ των προτέρων συμβάσεων με τις βιομηχανίες μεταποίησης καθώς και την εφαρμογή μιας αποτελεσματικής πολιτικής εντοπισμού των προϊόντων που θα εξασφαλίζει τον εντοπισμό αυτό σε κάθε μια από τις φάσεις παραγωγής και θα επιτρέπει την αξιοποίησή τους[semigr ]

35. ζητεί να μελετηθεί εις βάθος η λειτουργία των συστημάτων των γενικευμένων προτιμήσεων για να εξασφαλισθεί ότι εξυπηρετούν τους σκοπούς για τους οποίους τα εν λόγω συστήματα θεσπίσθηκαν[semigr ]

Η πολιτική στον τομέα του ελέγχου

36. θεωρεί ότι οι τεράστιες ελλείψεις που χαρακτηρίζουν το σημερινό σύστημα κοινοτικού ελέγχου οφείλονται στη μεγάλη ποικιλομορφία και διάσταση κριτηρίων και νομοθεσιών των κρατών μελών τα οποία είναι αρμόδια για τη διενέργεια του ελέγχου και ιδιαίτερα στα ανεπαρκή ελεγκτικά μέσα και στην συνεπαγόμενη μη ικανοποιητική συχνότητα άσκησης ελέγχων[semigr ]

37. προτείνει εξορθολογισμό του συστήματος με την εκπόνηση νομοθεσίας και με την καθιέρωση συστήματος ποινών σε περίπτωση παραβίασης των κοινών ελαχίστων προτύπων[semigr ]

38. υπογραμμίζει, με την επιφύλαξη των ανωτέρω, ότι το κοινοτικό σύστημα επιθεώρησης και ελέγχου πρέπει να ενισχυθεί[semigr ]

39. ζητεί η πολιτική επί του ελέγχου να μην περιορίζεται μόνο στις πτυχές της διατήρησης αλλά να καλύπτει τη μεταφορά και την εμπορία των αλιευτικών προϊόντων καθώς και την τήρηση όλων των κοινοτικών κανονισμών, συμπεριλαμβανομένων των ΠΠΠ[semigr ]

40. ζητεί ιδιαίτερα να ενισχυθεί ο έλεγχος της τήρησης των ποσοστώσεων, παράλληλα με την αυστηρότερη παρακολούθηση όλων των μεγάλων λιμένων προσάραξης της Ένωσης[semigr ]

41. ζητεί, επίσης, να αυξηθεί η αποτελεσματικότητα του υφισταμένου ελέγχου για τα προϊόντα τρίτων χωρών έτσι ώστε κανένα εξωτερικό προϊόν δεν πρέπει να εισέρχεται στην Κοινότητα εάν δεν τηρεί τις προϋποθέσεις που επιβάλλονται στους κοινοτικούς παραγωγούς[semigr ]

Η αποκέντρωση της Κοινής Αλιευτικής Πολιτικής

42. υπενθυμίζει ότι η αρχή της επικουρικότητας θα μπορούσε να έχει πολύ ευρύτερη εφαρμογή στην μελλοντική Κοινή Αλιευτική Πολιτική και ότι υπάρχει ένα ολόκληρο φάσμα αρμοδιοτήτων οι οποίες μπορούν να εφαρμόζονται πολύ πιο αποτελεσματικά από τα κράτη μέλη, ή τα περιφερειακά ή τοπικά διοικητικά όργανα λόγω των γνώσεων τους όσον αφορά την πραγματική κατάσταση του τομέα και της γεωγραφικής τους γειτνίασεως[semigr ]

43. υπογραμμίζει τα τεράστια περιθώρια ελιγμού που αφήνει η Κοινή Αλιευτική Πολιτική στην Επιτροπή, αλλά αυτό δεν πρέπει να εμποδίσει τη συνεισφορά στη διαχείριση της αλιείας εκ μέρους όλων των εμπλεκομένων μερών, συμπεριλαμβανομένων των αλιέων και των οργανώσεών τους, ένας μεγάλος αριθμός των οποίων έχουν ήδη μεγάλες ικανότητες τις οποίες η Επιτροπή οφείλει να αυξήσει έτι περαιτέρω προκειμένου οι οργανώσεις αυτές να μπορέσουν να συνεργασθούν καλύτερα και να μοιρασθούν ευθύνες που δεν πρέπει να παραμένουν αποκλειστικά στα χέρια των Βρυξελλών[semigr ]

44. αναθέτει στον Πρόεδρό του να διαβιβάσει το παρόν ψήφισμα στην Επιτροπή καιτο Συμβούλιο καθώς και στην κυβέρνηση, τα κοινοβούλια και τις αλιευτικές οργανώσεις των κρατών μελών.